Diari Oficial de la Generalitat Valenciana


Sumari del DOGV 2833, del 24-09-1996 (1996/839279)

REIAL DECRET 1.952/1966, de 23 d'agost, sobre traspàs de funcions i serveis de l'administració de l'Estat a la Comunitat Valenciana, en matèria d'ensenyaments nauticoesportius i subaquaticoesportius.
-------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1996/08/23/1952/dof/vci/html**

### Dades del document

Número de DOGV
:   2833

Data del DOGV
:   24-09-1996

Secció del DOGV
:   DISPOSICIONS GENERALS

Número del document
:   1996/839279


Data del document
:   23-08-1996

Organisme emissor
:   Presidència del Govern

Tipus de document
:   Reial decret

REIAL DECRET 1.952/1996, de 23 d'agost, sobre traspàs de funcions i serveis de l'administració de l'Estat a la Comunitat Valenciana, en matèria d'ensenyaments nauticoesportius i subaquaticoesportius.   
La Constitució espanyola, en l'article 149.1.20, disposa que l'Estat té la competència exclusiva en matèria de marina mercant.  
L'Estatut d'Autonomia de la Comunitat Valenciana, aprovat per la Llei Orgànica 5/1982, de l'1 de juliol, i reformat per la Llei Orgànica 5/1994, de 24 de març, estableix en l'article 31.28, que correspon a la Generalitat Valenciana la competència exclusiva en matèria d'esports i d'oci.  
El Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i servei de l'Estat a la Generalitat Valenciana.  
De conformitat amb el que disposa el reial decret citat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta comissió adoptà, en la reunió del dia 30 de juliol de 1996, l'acord oportú, la virtualitat pràctica del qual exigeix l'aprovació pel Govern, mitjançant un reial decret.  
Per tant, i en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i amb la deliberació prèvia del Consell de Ministres, en la reunió del dia 23 d'agost de 1996,  
DECRETE  
Article 1  
S'aprova l'acord de la comissió mixta, prevista en la disposició transitòria quarta de l'Estatut d'Autonomia de la Comunitat Valenciana, adoptat pel ple de la dita Comissió, en la sessió del dia 30 de juliol de 1996, pel qual es traspassen les funcions i serveis de l'administració de l'Estat a la Comunitat Valenciana, en matèria d'ensenyaments nauticoesportius i subaquaticoesportius, i que es transcriuen com a annex al present reial decret.  
Article 2  
En conseqüència, queden traspassats a la Comunitat Valenciana les funcions i serveis de l'administració de l'Estat, establits en l'acord de la comissió mixta que figura com a annex d'aquest reial decret, en els termes i en les condicions que s'hi especifiquen.  
Article 3  
Els traspassos a què fa referència aquest reial Decret tindran efectivitat a partir del dia assenyalat en el propi acord de l'esmentada comissió mixta, sense perjudici que el Ministeri de Foment produïsca, fins l'entrada en vigor d'aquest reial decret, si fa el cas, els actes administratius necessaris per al manteniment dels serveis en aquest règim i nivell de funcionament que tingueren en el moment de l'adopció de l'acord.  
DISPOSICIó FINAL úNICA  
Aquest reial decret entra en vigor l'endemà de la publicació en el Boletín Oficial del Estado.  
Palma de Mallorca, 23 d'agost de 1996  
JOAN CARLES, R.  
El ministre d'Administracions Públiques,  
MARIANO RAJOY BREY  
ANNEX  
El Sr. Antonio Bueno Rodríguez i la Sra. Catalina Escuín Palop, secretaris de la comissió mixta prevista en la disposició transitòria quarta de l'Estatut d'Autonomia de la Comunitat Valenciana,  
CERTIFIQUEN  
Que en la sessió plenària de la Comissió Mixta del dia 30 de juliol de 1996, s'adoptà un acord sobre traspàs de les funcions i serveis de l'administració de l'Estat a la Comunitat Valenciana en matèria d'ensenyaments nauticoesportius i subaquaticoesportius, en els termes que tot seguit s'expressen:  
A) Referència a normes constitucionals i estatutàries en què s'empara el traspàs  
La Constitució, en l'article 149.1.20, estableix que l'Estat té la competència exclusiva en matèria de marina mercant.  
L'Estatut d'Autonomia de la Comunitat Valenciana, aprovat per la Llei Orgànica 5/1982, de l'1 de juliol, i reformat per la Llei Orgànica 5/1994, de 24 de març, estableix en l'article 31.28 la competència exclusiva de la Generalitat Valenciana en matèria d'esports i oci.  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, estableixen les normes a què han d'ajustar-se els traspassos de funcions i serveis de l'administració de l'Estat a la Generalitat Valenciana, com també el funcionament de la Comissió Mixta de Transferències.  
Sobre la base d'aquestes previsions normatives és procedent efectuar el traspàs a la Comunitat Valenciana de les funcions i serveis de l'administració de l'Estat en matèria d'ensenyaments nauticoesportius i subaquaticoesportius.  
B) Funcions i serveis que s'hi traspassen  
La Comunitat Valenciana, per a l'àmbit del seu territori, assumeix les funcions i serveis de l'administració de l'Estat corresponents a l'autorització de les escoles per als ensenyaments de vela, motonàutica i navegació d'esplai, i les corresponents a l'autorització i obertura de centres i a la realització i control d'exàmens per a l'accés a titulacions esportives i subaquàtiques, com també l'expedició de títols esportius que habiliten per a l'exercici de totes d'aquestes activitats.   
Així mateix, durà a terme la realització i control dels exàmens per a l'accés a les titulacions per al govern de les embarcacions d'esplai. L'exercici d'aquestes funcions es realitzarà de conformitat amb els criteris establits amb caràcter general per la normativa estatal, quant al contingut dels programes, tipus de titulació i disseny de les proves.  
C) Béns, drets i obligacions de l'administració de l'Estat objecte de traspàs  
No hi ha béns, drets i obligacions en aquests traspàs.  
D) Personal adscrit als serveis que s'hi traspassen  
No hi ha personal objecte de traspàs.  
E) Valoració de les càrregues financeres dels serveis que s'hi traspassen  
No hi ha valoració del cost efectiu en aquest traspàs.  
F) Documentació i expedients dels serveis que s'hi traspassen  
El lliurament de la documentació, i expedients corresponents als serveis traspassats, es realitzarà en el termini d'un mes des de l'entrada en vigor del reial decret pel qual s'aprove aquest acord, i se subscriurà a tal efecte la corresponent acta de lliurament i recepció, de conformitat amb el que estableix l'article 8 del Reial Decret 4.015/1982, de 29 de desembre.  
G) Data d'efectivitat dels traspassos  
El traspàs de funcions i serveis, objecte d'aquest acord, té efectivitat a partir del dia 1 d'octubre de 1996.  
I perquè conste, lliurem aquest certificat.  
València, 30 de juliol de 1996.- Els secretaris de la Comissió Mixta: Antonio Bueno Rodríguez i Catalina Escuín Palop.


Còpia Permalink ELI